กระทรวงสาธารณสุข เผยสถานการณ์โควิด-19 ในไทยดี ในรอบ 1 เดือน 65 จังหวัดไร้รายงานผู้ป่วย แต่สถานการณ์ยังไม่น่าไว้ใจ
กระทรวงสาธารณสุข เผยสถานการณ์โควิด-19 ในไทยดี ในรอบ 1 เดือน 65 จังหวัดไร้รายงานผู้ป่วย แต่สถานการณ์ยังไม่น่าไว้ใจนายแพทย์ธนรักษ์ ผลิพัฒน์ รองอธิบดีกรมควบคุมโรค (คร.) กล่าวถึงสถานการณ์ระบาดโรคโควิด-19 ว่า ขณะนี้ผู้ป่วยรายใหม่ในประเทศไทยส่วนใหญ่เป็นการติดและนำเข้ามาจากต่างประเทศ ทำให้ค่อยสบายใจกับสถานการณ์ได้ระดับหนึ่ง แต่ยังไม่ถึงเวลาที่จะเฉลิมฉลองเพราะทางฝ่ายวิชาการ ยังเชื่อว่าไทยจะยังมีผู้ป่วยที่อยู่ในประเทศ ที่อาจจะมีอาการน้อย หรือไม่มีอาการเลยและไม่เข้ารับบริการตรวจปะปนอยู่ในสังคมได้ ซึ่งปัจจุบันกระทรวงสาธารณสุขได้เน้นย้ำการเฝ้าระวังและการออกไปค้นหาผู้ป่วยเชิงรุกให้มากที่สุดเท่าที่จะทำได้ ทั้งนี้เมื่อดูสถานการณ์ผู้ติดเชื้อไวรัสโคโรนา 2019 ทั้งหมดในประเทศไทย จำแนกตามอัตราป่วยสะสม พบว่า จังหวัดที่ไม่มีรายงานผู้ป่วยเลยมี 10 จังหวัด อัตราป่วย 0.1-1 มี 42 จังหวัด อัตราป่วย  1.1-5 มี 18 จังหวัด อัตราป่วย 5.1-10 มี 2 จังหวัด และอัตราป่วยมากกว่า 10 มี 5 จังหวัด ขณะที่ยอดสะสมล่าสุด 1 เดือนที่ผ่านมา พบแม้จะมีจังหวัดที่ไม่มีรายงานผู้ป่วยเลย 65 จังหวัด แต่สถานการณ์ยังไม่น่าไว้วางใจ เพราะแม้จะไม่เจอผู้ป่วยแล้ว แต่มีความเป็นไปได้ที่จะมีผู้ป่วยที่ไม่มีอาการหลงเหลืออยู่ในชุมชน โดยเฉพาะใน 8-9 จังหวัด ได้แก่ กรุงเทพฯและปริมณฑล เชียงใหม่ ภูเก็ต ชลบุรี และ 4 จังหวัดชายแดนภาคใต้ ซึ่งเป็นสถานการณ์คล้ายกับในประเทศจีนที่ไม่มีรายงานการพบผู้ป่วยใหม่มาแล้วระยะหนึ่ง แต่ก็กลับมาพบผู้ป่วยประปรายแสดงว่ายังมีคนอาการน้อยหลงเหลือในชุมชน